Az Európai Parlamentben „Soros György szája ízének megfelelő” döntés született – jelentette ki Lázár János a nemzeti konzultációról szervezett országjárás keretében Kiszomboron.

A következő választás egyik fő kérdése az lesz, mennyi joga marad Magyarországnak, hogy maga döntsön a sorsáról – mondta a Miniszterelnökséget vezető miniszter szerdán a Csongrád megyei Kiszomboron tartott lakossági fórumon.

Lázár János szerint szaporodik azon események száma, amelyek miatt egyre inkább szükség van az összefogásra, ezért fontos, hogy már 1,5 millió állampolgár válaszolt a nemzeti konzultáció kérdéseire.

A miniszter, országgyűlési képviselő az Európai Parlament szerdai döntésével kapcsolatban közölte: a testület „Soros György szája ízének megfelelő módon” elítélte az országot azért, mert meg akarta vonni a Soros-egyetem privilégiumait. Aki megszavazta a szigorúbb határozatot, Magyarország ellen szavazott. „Ezt nem fogadhatjuk el” – jelentette ki.

Rétvári: A magyarok érdekeit a magyarok képviselhetik

Jelenleg a korábbinál is nagyobb szükség van arra, hogy kiálljunk Magyarország mellett – mondta az Emberi Erőforrások Minisztériumának parlamenti államtitkára, aki Vácon tartott lakossági fúrumot, a nemzeti konzultációról szervezett országjárás keretében.

Rétvári Bence kiemelte: az ország akkor van jó kezekben, ha olyanok döntenek róla, akik beszélnek magyarul, ismerik a történetét és itt képzelik el a jövőjüket, mert amikor a történelem során ez nem így volt, az sosem járt kedvező következményekkel az országra nézve.

A magyarok érdekét a magyarok képviselhetik. Magyarország 2010 óta sok erőfeszítést tett, hogy megerősödjön, ezt fenyegeti most óriási veszély: a bevándorlás és az európai politika átalakulása – hangsúlyozta a kormánypárti politikus.

(MTI)